PST granskes - familiefar kan ha blitt ulovlig avlyttet
- Dersom mistanken er korrekt, har han en sterk og legitim interesse om å få vite det. Det er positivt at de ser på saken, og det viser at de tar den på alvor, sier 33-åringens advokat Ketil Magnus Berg. EOS-utvalget er et kontrollorgan som er oppnevnt av Stortinget for å føre kontroll med de hemmelige tjenestene som utøves av eller på vegne av offentlige myndigheter til beskyttelse av nasjonale sikkerhetsinteresser.Den 33 år gamle familiefaren fra Oslo ble i 2008 frikjent for terrorforbund i Norge sammen med Arfan Bhatti (35) og en norsk statsborger (34) med tyrkisk bakgrunn. I timene og dagene etter massemorder Anders Behring Breiviks angrep mot Regjeringskvartalet og Utøya følte familiefaren at noe var galt med telefonen hans i kortere perioder og mistenkte at den kunne være avlyttet.I fjor høst begjærte 33-åringen derfor innsyn hos Politiets sikkerhetstjeneste (PST) og E-tjenesten for å få bekreftet eller avkreftet mistanken - men de hemmelige tjenestene nektet å svare på spørsmålet og avslo begjæringen. PST begrunnet sitt avslag med at «informasjonen må beskyttes av sikkerhetsmessige grunner, da denne kan si noe om fokus og prioriteringer» og ville heller ikke bekrefte eller avkrefte om de har informasjon om familiefaren i registrene eller arkivene. I januar i år klaget familiefaren inn saken til Justis- og beredskapsdepartementet - men uten å få medhold. - Det har vært en full omlegging i PST etter 22. juli, og det er i nasjonens interesse å få vite hva som skjedde i perioden etterpå. Når vi ikke får en bekreftelse eller avkreftelse på om min klient er avlyttet, så legger vi til grunn at han ble det, sier Berg.I mai klaget advokaten saken inn for EOS-utvalget som nå har besluttet å ta den til behandling. - Utvalget har en lav terskel for å ta klagesaker til behandling, og den vil behandles på lik linje med andre saker mot tjenestene. Vi vil foreta undersøkelser i arkivene og registrene til tjeneste, sier juridisk seniorrådgiver Ole Henrik Brevik Førland ved EOS-utvalget. Informasjonssjef Martin Bernsen i PST påpeker at det ikke finnes noen innsynsrett hos dem. - Det er ikke unikt at personer søker om denne type innsyn, men hovedregelen er at det ikke gis, sier Bernsen til VG. Han ønsker ikke å kommentere EOS-utvalgets beslutning om å behandle den aktuelle saken.
EOS-utvalget undersøker om en familiefar (33) ble ulovlig avlyttet av Politiets sikkerhetstjeneste og E-tjenesten etter 22. juli-angrepet.